La Filologjiche e à celebrât a San Vît dal Tiliment
il so congrès numar 87: une ocasion di plui par afermâ che ancje il Friûl di là da la aghe al sburte pe difese de culture e pe tutele de lenghe furlane. La citadine dulà che Pier Paolo Pasolini al à vût publicât il so «Stroligut» e à viert lis sôs puartis pe tierce volte ae Filologjiche, daspò dai congrès dal 1937 e dal 1973. Il president Lorenzo Pelizzo al à fat un belanç de ativitât de associazion ma soredut des ativitâts dutis che a van a promovi la pratiche dal ûs dal furlan. Ativitâts che la crisi e fâs vignî mancul in tancj setôrs e che a somein sburtâ a jessi pessimiscj. Lis conclusions dal congrès dut câs no son cussì neris. L’assessôr Roberto Molinaro al à pandût la sô gjonde par vê finalmentri podût impegnâ la Rai sul teren concret de aplicazion de leç 482/99 dant sigurece che i programs par furlan a vignaran realizâts in curt. Nuie al è stât dit, purtrop, di chês altris realtâts de emitence, chês privadis, che i son stâts taiâts ducj i finanziaments: pecjât. Molinaro al à invezit laudât lis associazions che a puartin indevant distès, ancje cence grancj jutoris, la tutele de marilenghe.
IL FESTIVAL, AIAR GNÛF_L’assessôr al à dit che l’esempli plui biel de «sêt» di furlan che e je tes zovinis gjernaziis al è par so cont il sucès dal Festival de Cjançon Furlane dulà che tancj che a cjantavin, tancj che a jerin alì a viodi e tancj autôrs des cjantis in gare a vevin mancul di 30 agns. Par chest par lui al è fondamentâl dâ aplicazion ai programs di insegnament tes scuelis, e cumò si è dâur a prontâ un regolament di pueste. Otimist ancje il senatôr Mario Pittoni che al à fevelât de dibisugne di formatôrs che e je te scuele: e chest al clame in cause l’Universitât par vie de situazion di sotfinanziament che e varès di jessi ricalibrade di un gnûf sisteme di valutazion dai ateneus. Pelizzo al à dut câs fat un apel ae retore de Universitât dal Friûl Cristiana Compagno parcè che a vegnin rinfuarçâts i organics dal Cirf, il Centri interdipartimentâl per ricercje su la lenghe e la culture furlane. Difat di cuant che il professôr Zuan Frau al è lât in pension a son dome la professore Piera Rizzolatti e il dotôr Federico Vicario a puartâ indevant lis ativitâts in chest setôr. «Stant che o savìn ducj dai sfuarçs che e à fat par puartâ in ecuilibri il belanç – al à dit Pelizzo – i domandìn dut câs di no penalizâ il setôr dal furlan, ma di cirî di reintegrâ i organics par davuelzi simpri miôr la funzion di Universitât dal Friûl».
Walter Tomada
ATUALITÂT – Tancj bogns propuesits a fasin sperâ…............
La Filologjiche e à celebrât a San Vît dal Tiliment
fur_Latn fur_Latn fur_Latn glg_Latn fur_Latn fur_Latn